เรียนรู้ 5C จากเจ้าของธุรกิจครอบครัว : เคล็ดลับสู่ความสำเร็จ
ท่านผู้อ่านคงจะได้อ่านข่าวจากการที่ธนาคารกรุงเทพ เป็นผู้จัดสัมมนาบัวหลวงสมาร์ท แฟมิลีเอ็นเตอร์ไพรส์ (Bualuang SMART Family Enterprise) ได้เชิญเจ้าของธุรกิจ 2 ท่าน คือ คุณไกรสร จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ กับ คุณอิสระ ว่องกุศลกิจ ประธานกรรมการ บริษัท มิตรผล ในฐานะเจ้าของธุรกิจครอบครัวที่มีประสบการณ์ต่างๆ กับ คุณบุญคลี ปลั่งศิริ ในฐานะมืออาชีพที่ทำงานให้กับธุรกิจครอบครัวในการบรรยายเรื่องของการรักษาธุรกิจ หรือเคล็ดลับของเจ้าสัวในการรักษาธุรกิจครอบครัวให้เติบโตอย่างยั่งยืน โดยหนังสือพิมพ์โพสต์ทูเดย์ สมาร์ทไฟแนนซ์ ฉบับเดือน ก.ค. ก็ได้นำบทความมาสรุปให้กับท่านผู้อ่านได้ทราบแล้ว
17 ก.ค. 2555

ท่านผู้อ่านคงจะได้อ่านข่าวจากการที่ธนาคารกรุงเทพ เป็นผู้จัดสัมมนาบัวหลวงสมาร์ท แฟมิลีเอ็นเตอร์ไพรส์ (Bualuang SMART Family Enterprise) ได้เชิญเจ้าของธุรกิจ 2 ท่าน คือ คุณไกรสร จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ กับ คุณอิสระ ว่องกุศลกิจ ประธานกรรมการ บริษัท มิตรผล ในฐานะเจ้าของธุรกิจครอบครัวที่มีประสบการณ์ต่างๆ กับ คุณบุญคลี ปลั่งศิริ ในฐานะมืออาชีพที่ทำงานให้กับธุรกิจครอบครัวในการบรรยายเรื่องของการรักษาธุรกิจ หรือเคล็ดลับของเจ้าสัวในการรักษาธุรกิจครอบครัวให้เติบโตอย่างยั่งยืน โดยหนังสือพิมพ์โพสต์ทูเดย์ สมาร์ทไฟแนนซ์ ฉบับเดือน ก.ค. ก็ได้นำบทความมาสรุปให้กับท่านผู้อ่านได้ทราบแล้ว 
บทความตอนนี้ ผมจะเล่าถึงมุมมองของการสืบทอดธุรกิจโดยเฉพาะอย่างยิ่งดูว่าหลักคิดจากเจ้าของธุรกิจ โดยเฉพาะอย่างยิ่งคุณไกรสรและคุณอิสระและคุณบุญคลี ในฐานะมืออาชีพ ว่าจะมาปรับใช้ในหลักการการสืบทอดธุรกิจครอบครัวอย่างยั่งยืนตามหนังสือที่ผมเคยเขียนไว้ได้เช่นไร โดยเฉพาะหลัก 5C ที่ผมได้เขียนสรุปไว้ในหนังสือของผม คือ Corporate Structure Compensation Communication Conflict Resolution และ Care and Compassion
คุณไกรสรได้พูดให้หลักคิดไว้ 6 ข้อคือ
1.ต้องขยันและประหยัด ซึ่งการขยันและประหยัดนั้น หมายความถึงว่า ผู้ประกอบการจะต้องขยันทำงานให้มากและควรจะประหยัดไม่ทำอะไรเกินตัว แต่เป็นการประหยัดเพราะใช้เงินอย่างเห็นผล 
ผมมีความเห็นในข้อคิดนี้ ว่าธุรกิจครอบครัวเป็นเรื่องของ คน 3 รุ่น 3 มุม ที่มีมุมมองต่างกัน (ผมเคยเขียนบทความไปแล้ว) โดยเฉพาะรุ่นที่ 1 คือ รุ่น Baby Boomer (ที่อายุ 50 ปีขึ้นไป) ที่ต้อง Work to Live คือ ต้องขยันทำงาน รุ่นที่ 2 ที่เรียกว่า X Generation ที่ทำงานหนักแต่อยากสบาย (Work and Live) กับรุ่น 3 (อายุ 30 ปีลงมา) ที่ชอบความสบาย Live then work 
โดยคนสองพวกหลังนี้ ก็อาจจะมีความขยันน้อยลงไปและพักน้อยกว่า ความขยันหมั่นเพียรนี้เป็นสิ่งที่ต้องมีการสอนเพื่อให้มีความตั้งใจจริง โดยกระบวนการนี้ก็ควรจะต้องเป็นกระบวนการในการอบรมในการสื่อสารของครอบครัว โดยการ Communication C ที่จะต้องบอกให้ลูกหลานรู้ว่าจะต้องแสวงหาความรู้และหาเงินอย่างไร รวมทั้งการประหยัด โดยอาจเทียบได้ Compensation ในการที่จะจ่ายเงินจ่ายทองหรือลงทุนก็ต้องดูด้วยว่าคุ้มค่าอย่างไร
2.ต้องรักษาความน่าเชื่อถือและเครดิต รวมทั้งการที่มีการตรงต่อเวลา คุณธรรม จริยธรรม และมิตรภาพที่มีต่อคู่แข่ง โดยไม่ถือว่าคู่แข่งเป็นศัตรู 
ผมเห็นว่าเป็น C 2 ตัว ซึ่งเป็นเรื่องของ Care and Compassion ที่การทำการค้าธุรกิจจะต้องมีความเอื้ออาทรความเอาใจใส่ ความเห็นใจซึ่งกันและกัน ไม่ว่าจะเป็นในระหว่างครอบครัวเดียวกันหรือในหุ้นส่วนพนักงานและมีการจัดสรรผลประโยชน์ที่เป็นธรรมที่เรียกว่า Compensation ที่เป็นธรรม
3.ต้องขวนขวายหาความรู้ใหม่ๆ เพื่อการเจริญเติบโตและต้องไม่มีความเสี่ยง 
ผมเห็นว่าการสร้างองค์ความรู้ของธุรกิจครอบครัวเป็นเรื่องที่สำคัญ การฝึกอบรม ครอบครัวก็ต้องสำคัญ เพราะฉะนั้นตัว CCommunication ก็ต้องใช้โอกาสการสื่อสารในการฝึกอบรม แล้วก็ควรในการกำหนดเงื่อนไขในธรรมนูญครอบครัว เพื่อจะกำหนดให้ลูกหลานของธุรกิจครอบครัวหมั่นขวนขวายหาความรู้ในทางธุรกิจเพิ่มเติมอยู่เสมอ
4.มีการถ่วงดุลอำนาจระหว่างเจ้าของและมืออาชีพที่เข้ามาให้คำปรึกษา โดยคุณไกรสร เล่าว่า มืออาชีพบางครั้งก็อาจจะทำตามวิชาการเกินไป ขาดประสบการณ์และได้ยกตัวอย่างกรณีที่ปรึกษาให้กู้เงินปี 2540 จึงรอดพ้นหนี้มาได้ 
ผมเห็นว่าเป็นเรื่องของการจัดโครงสร้างของการบริหารจัดการ Corporate Structure ทั้งต้องมีทั้งกรรมการมืออาชีพและกรรมการจากครอบครัว ที่ต้องมีกระบวนการตรวจสอบซึ่งกันและกัน (Check and Balance)
5.เรื่องการทดแทนบุญคุณ อันนี้เป็นหลักสำคัญมากของธุรกิจครอบครัวคนจีนหรือคนชาติไหนก็ตาม จะต้องมีความกตัญญูรู้คุณและต้องตอบแทนเขาทั้งครอบครัวและคู่ค้า 
อันนี้ก็เป็นหลัก C สุดท้าย คือ Care and Compassion ที่ฝรั่งอาจไม่มี แต่คนเอเชียถือว่าเป็นเรื่องสำคัญที่สุด
6.ต้องคืนกำไรให้กับสังคม โดยต้องไปช่วยเหลือทำบุญให้กับสังคม 
เรื่องนี้ก็เป็นเรื่องของความดีงามของเจ้าของธุรกิจครอบครัวที่คิดว่าเมื่อมีธุรกิจครอบครัว ความเป็นธุรกิจครอบครัวแล้ว การกลับคืนสู่สังคมในการช่วยเหลือก็คงเป็นสิ่งที่สำคัญ เพราะว่าสังคมนั้นเป็นผู้ให้โอกาสเราในการทำให้เจริญเติบโต จึงควรจะต้องแบ่งไปช่วยเหลือสังคม ก็เป็น C ตัวที่ 5 คือ Care and Compassion ที่จะต้องคืนกำไรให้สังคม
ไว้ฉบับหน้ามาดู 5C กันต่อนะครับ